
Ordensregler for 
Ny-Krohnborg skole

Ny-Krohnborg skole er en arbeidsplass for mange barn og voksne. Skolens visjon er læring, latter og mestring. For å gjøre visjonen vår sann, trenger vi regler som alle kan følge. Reglene forteller hvordan vi skal ha det på skolen og hvilke tiltak som blir iverksatt om noen bryter reglene. Ordensreglene gjelder for både skolen og SFO fra kl.07.30 -16.30. 

På Ny-Krohnborg skole skal vi ha det trygt og godt. Vi viser hensyn og respekt for medelever og voksne. 
Derfor
· sier jeg hei
· snakker jeg fint til alle barn og voksne
· lytter jeg når andre snakker
· følger jeg beskjeder fra de voksne på skolen
· lar jeg andre elever få være med i lek og andre aktiviteter på skolen
· mobber og plager jeg aldri barn eller voksne
· lar jeg farlige ting være hjemme
· bruker jeg et språk uten banning og skjellsord

Vi er på skolen for å lære
      Derfor:
· kommer jeg presis til timene
· leverer jeg mobiltelefon og smartklokke i mobilskapet
· følger jeg skolen sine regler for bruk av pc/chromebooks 
· leser jeg ukeplanen og gjør leksene mine
· jobber jeg med det jeg skal i timene
· forstyrrer jeg ikke undervisningen
· er jeg ute i pausene og er på skolen sitt område  
· lar jeg snop, tyggis og penger være hjemme
· er bruk av sigaretter, vape, snus og andre rusmiddel ulovlig 

På Ny-Krohnborg skole skal vi ta vare på ting rundt oss
Derfor:
· lar jeg andre sine ting være i fred
· er jeg med på å holde orden i klasserommet, i gangene og på toalettene
· legger jeg boss i bosspannene
· er jeg forsiktig med skolen sitt utstyr ute og inne
· kaster jeg snøball bare på blink

Bergen kommune har felles forskrift om ordensreglement for alle kommunale grunnskoler. Ny-Krohnborg skole sine ordensregler bygger på disse. Bergen kommunes forskrift om ordensregler kan dere lese på skolen sin hjemmeside. For et positivt læringsmiljø og for å redusere negativ elevadferd, arbeider skolen sitt personale systematisk, kontinuerlig og målrettet med forebyggende tiltak. Skolen bruker verktøy fra «Forandre med varme».




Tiltak om noen bryter ordensreglene

· Elever som viser uakseptabel adferd, kan holdes inne i friminutt og foresatte blir kontaktet

· Elever som viser uakseptabel adferd mot medelever på skoleveien, kan holdes på skolen etter skoletid. Foresatte blir kontaktet og må hente eleven.

· Elever som gjør hærverk, må ordne opp etter seg. Foresatte kan måtte betale for skader.

· Elever som kommer mye for sent eller har ugyldig fravær, kan etter avtale med rektor, kontaktlærer og foresatte få melding om å være igjen på skolen utenom ordinær skoletid.

· Mobiltelefon/mobilklokke som uten samtykke blir brukt til å fotografere og/eller ta lydopptak av elever og voksne, skal beslaglegges og bli levert til rektor. Foresatte blir kontaktet og må sammen med eleven møte på rektor sitt kontor. 

· Elever som ikke viser nettvett og/eller ikke følger skolens retningslinjer for bruk av pc/chromebooks vil for en kortere periode ikke få bruke disse hjemme eller på skolen. Hvor lenge blir avgjort av skolens ledelse etter hvor alvorlig regelbruddet er.

· Dersom elever har med seg farlige ting, blir disse tatt fra elevene, og må hentes av foresatte 
på rektors kontor.

· Dersom elever har med seg/og eller bruker tobakk, snus og andre rusmidler skal disse beslaglegges og leveres til rektor. Foresatte blir kontaktet og må sammen med eleven møte på rektors kontor.

· Ved alvorlige regelbrudd kan eleven bli bortvist fra skolen for resten av dagen. Rektor avgjør en eventuell bortvisning i samarbeid med avdelingslederne.

Skolen har som prinsipp at uakseptabel atferd skal løses på lavest mulig nivå. Alle må kjenne til ordensreglene og når en sak skal meldes videre til avdelingslederne og rektor.

Slik er skolen sin konsekvensrekke:
· Samtale voksen – elev
· Elev og kontaktlærer, evt. andre voksne på skolen, har samtale med skolens ledelse
· Foresatte blir kontaktet på telefon
· Elev og foresatte blir innkalt til møte med skolens ledelse
· Andre instanser blir kontaktet (PPT, BUP, BKL, barnevern, tverrfaglig team etc.)

Bjørg Liseth Pedersen
Rektor


image1.jpg
BERGEN KOMMUNE




